b"\n_START_ARTICLE_\nHekabe\n_START_SECTION_\nForeldre\n_START_PARAGRAPH_\nAntikkens kilder oppgir ulike foreldre for Hekabe. I henhold til Homer var Hekabe datter av kong Dymas av Frygia, men Euripides  og Virgil  skrev om henne som datteren av den trakiske kong Kisseos. Mytografene Pseudo-Apollodorus og Gaius Julius Hyginus lar sp\xc3\xb8rsm\xc3\xa5let v\xc3\xa6re \xc3\xa5pent om hvem av de to som var hennes far, men Pseudo-Apollodorus legger til en tredje mulighet: Hekabes foreldre kunne v\xc3\xa6re den frygiske elveguden Sangarios og nymfen Metope._NEWLINE_En del versjoner fra verker som ikke lenger eksisterer er gitt sammendrag i skoliaer p\xc3\xa5 Euripides' drama Hekuba: i henhold til disse var hun datter av Dymas eller Sangarios med najaden Euagora, eller med Glaukippe, datter av Xanthos; muligheten av at hun var datter av Kisseos er ogs\xc3\xa5 diskutert. En skolia p\xc3\xa5 Homer nevner at Hekabes foreldre var enten Dymas og nymfen Eunoe, eller Kisseos og Telekleia; Den siste muligheten ville gj\xc3\xb8re henne til en s\xc3\xb8ster av Theano, noe som ogs\xc3\xa5 er bemerket av skolia p\xc3\xa5 Euripides som er nevnt over._NEWLINE_I henhold til Suetonius i De vita Caesarum (De tolv c\xc3\xa6sarer) likte keiser Tiberius \xc3\xa5 besv\xc3\xa6re de l\xc3\xa6rde med vanskelige og obskure sp\xc3\xb8rsm\xc3\xa5l, og en av hans favoritter var \xc2\xabHvem var Hekabes mor?\xc2\xbb\n_START_SECTION_\nHekabe i andre antikke verker\n_START_PARAGRAPH_\nBibliotheca til Pseudo-Apollodorus hevder at Hekabe hadde en s\xc3\xb8nn ved navn Troilos med guden Apollon. Et orakle har sp\xc3\xa5dd at Troja ikke ville bli beseiret om Troilos n\xc3\xa5dde alderen tyve \xc3\xa5r, men han ble drept av Akilles f\xc3\xb8r den tid._NEWLINE_Hekabe er hovedfigur i to dramaer av Evripides: Trojanerinner og Hekabe. F\xc3\xb8rstnevnte beskriver hendelsene etter at Troja har falt, inkludert at Hekabe er gjort til slave av Odyssevs. Hekabe skjer ogs\xc3\xa5 rett etter Trojas fall. Polydoros, den yngste s\xc3\xb8nnen til Priamos og Hekabe, er sendt til Polymestor, konge av Trakia, for \xc3\xa5 v\xc3\xa6re i trygghet, men da Troja faller, myrder Polymestor den unge Polydoros. Hekabe f\xc3\xa5r h\xc3\xb8re dette og da Polymestor kommer til den \xc3\xb8delagte byen, klarer Hekabe ved list \xc3\xa5 f\xc3\xa5 ham blindet og deretter drepe hans to s\xc3\xb8nner._NEWLINE_En tredje fortelling sier at da hun ble gitt til Odyssevs som slave, snerret og forbannet hun ham, slik at gudene forvandlet henne til hund, noe som gjorde det mulig for henne \xc3\xa5 r\xc3\xb8mme unna._NEWLINE_I en annen tradisjon ble Hekabe gal etter \xc3\xa5 ha sett likene til sine barn Polydoros og Polyxena. Dante beskrev denne episoden i Inferno XXX: 13-20 som han hadde avledet fra italienske kilder."